જૂના વખતમાં માંડવીના સાંજીપડી ચોકમાં ભાટિયા બિસ્ક્ટ ફેકટરી હતી.તેનો એક દરવાજો સાંજીપડીના ચોકમાં પડતો હતો જે સેલ્સ કાઉન્ટર હતો જ્યારે બીજો દરવાજો પઠાણ પાન વાળાની દુકાનને અડીને આવેલ ખૂણા પર સાંજીપડીથી બ્રહ્મક્ષત્રિયની રંગચુલી તરફના રસ્તે પડતો હતો જ્યાં બેકરી હતી (આ વિસ્તારથી વર્ણન લખવાનું હેતુ કચ્છના વાંચકમિત્રોને સમજાય તે માટે છે,કારણ કે વાત ઘણી જૂની છે અને આજે ભુકંપ બાદ માંડવીનો નક્શો જ બદલી ગયૉ છે.) એ બેકરીના સીંધી માલિક મી.રૂપનને આ મોહનભાના મસાલા વાળા બટેટા બહુ ભાવતા હતાં. દરરોજ સાંજે માણસ મોકલાવીને તેઓ મસાલાવાળા બટેટા મંગાવતા અને પોતાની બેકરીમાં જ બનતા બન્સ વચ્ચે કાપો મૂકી અને બે અડધિયા વચ્ચે મસાલાવાળો બટેટો મૂકી પછી એ બન્સને બે હથેળી વચ્ચે દબાવીને ખાતા.